‘વળી તેં ભૂલ કરી. ત્યાં ગાંધીનગરનું ગણિત સાવ અલગ વાત છે. બહુ પ્રારંભિક તબક્કે જ એ ગુરુચાવી મેં વિભાને શીખડાવેલી. દુનિયામાં એક પણ માણસને બંને તરફ પીઠ નથી હોતી, એક તરફ પીઠ ને બીજી તરફ પેટ હોય છે. આ જ્ઞાન આપીને સમજાવેલું કે અમુક અધિકારીઓના પેટનું ઊંડાણ અતલ હોય છે. ગમે તેટલું ખાય તોય એમની ભૂખ ક્યારેય સંતોષાતી નથી. એવા નમૂનાઓને પારખીને એમને ધરવી દેવાના. ટીવીના લેટેસ્ટ મોડેલથી માંડીને હોન્ડાસીટી સુધીની ચીજવસ્તુઓની એમને લાલસા હોય છે. યુરોપ કે અમેરિકાની પેકેજ ટૂરના અભરખા મોટા અધિકારીઓને હોય છે. કોઈ બિચારો સાત દિવસ છ રાત્રિની કેરાલાની ટુરમાં પણ રાજી થઈ જાય. મોઢું જોઈને ચાંદલો કરવાની માસ્ટરી વિભામાં આવી ગઈ છે. આવા બધા લાભાર્થીઓ સાથે તો વિભો લાલ આંખ કરીને વાત કરે તોય પેલાએ સાંભળી લેવું પડે... સમજણ પડી?’